LT Europos Sąjungos oficialusis leidinys C 48/16

Galutinė bylas nagrinėjančio pareigūno ataskaita (1)

COMP/39.605 – Katodinių spindulių vamzdžių (CRT) stiklas

2012/C 48/06

Ši susitarimo procedūra susijusi su keturių katodinių spindulių vamzdžių (CRT) stiklo gamintojų „Asahi Glass Co., Ltd“, „Nippon Electric Glass Co., Ltd“, „Samsung Corning Precision Materials Co., Ltd.“ ir „Schott AG“ karteliu siekiant koordinuoti CRT stiklo kainas. Kartelinis pažeidimas vyko visoje EEE teritorijoje ir truko nuo 1999 m. vasario 23 d. iki 2004 m. gruodžio 27 d.

PAGRINDINIAI FAKTAI

Rinkdama informaciją apie CRT stiklo rinką Komisija gavo „Samsung Corning“ prašymą neskirti baudos, kuri buvo skirta su sąlyga 2009 m. vasario 10 d. 2009 m. kovo mėn. Komisija atliko nepaskelbtus patikrinimus „Schott“ patalpose. 2009 m. birželio mėn. „Nippon Electric Glass“ paprašė neskirti baudos arba ją sumažinti. 2010 m. kovo mėn. „Schott“ paprašė sumažinti baudą.

2010 m. birželio 29 d. pradėdama procedūrą pagal Reglamento (EB) Nr. 1/2003 (2) 11 straipsnio 6 dalį Komisija paprašė keturių įmonių nurodyti, ar jos norėtų dalyvauti diskusijose dėl susitarimo (3). Visos įmonės priėmė kvietimą.

SUSITARIMO PROCEDŪRA

Surengti trys susitarimo diskusijų etapai (2010 m. liepos mėn.–2011 m. liepos mėn.), per kuriuos Komisija su kiekviena šalimi surengė po tris oficialius dvišalius posėdžius.

Per šiuos posėdžius šalims žodžiu pranešta apie prieštaravimus, kuriuos Komisija ketino joms pateikti, ir apie įrodymus, kuriais tie prieštaravimai grindžiami. Po pirmo posėdžio 2010 m. birželio mėn. šalims leista patekti į Konkurencijos generalinio direktorato patalpas ir susipažinti su svarbiais įrodymais, visais žodiniais pareiškimais ir visų Komisijos byloje esančių dokumentų sąrašu, taip pat gauti įrodymų, su kuriais susipažino, kopiją. „Asahi Glass“, „Nippon Electric Glass“ ir „Schott“ prašymu ir tiek, kiek buvo pateisinama šalims siekiant paaiškinti jų poziciją dėl laikotarpio ar kitų kartelio aspektų, visoms šalims leista susipažinti su papildomais byloje esančiais dokumentais. Šalims taip pat pranešta apie apskaičiuotus galimus baudų, kurias Komisija ketina skirti pagal susitarimo procedūrą, dydžius.

Pasibaigus tretiems posėdžiams „Asahi Glass“, „Nippon Electric Glass“, „Samsung Corning“ ir „Schott“ paprašė susitarti (4) ir atitinkamai pripažino savo atsakomybę dėl pažeidimo pagal SESV 101 straipsnį ir EEE susitarimo 53 straipsnį. Be to, šalys pripažino, kad jos atsakingos už jų patronuojamųjų įmonių, kurios dalyvavo kartelio veikloje, elgesį. Jos taip pat nurodė didžiausią baudos sumą, apie kurią joms pranešė Komisija ir kurią jos sutiktų mokėti pagal susitarimo procedūrą. Susitarimo pareiškimuose šalys taip pat patvirtino: i) kad joms pateikta pakankamai informacijos apie prieštaravimus, kuriuos Komisija ketino joms pareikšti, ir kad jos turėjo pakankamai galimybių išreikšti savo nuomonę apie juos; ii) kad jos neketino prašyti leisti susipažinti su byla ar būti išklausytoms nagrinėjant bylą žodžiu su sąlyga, kad prieštaravimo pareiškime ir galutiniame sprendime būtų atsižvelgta į jų susitarimo pareiškimus; ir iii) jog jos sutiko, kad prieštaravimo pareiškimas ir galutinis sprendimas būtų pateiktas anglų kalba.

2011 m. liepos 29 d. Komisijai priėmus prieštaravimo pareiškimą, visos šalys patvirtino savo atsakymą, kad prieštaravimo pareiškimas atitinka jų susitarimo pareiškimų turinį. Taigi, Komisija galėjo iškart priimti sprendimą pagal Reglamento (EB) Nr. 1/2003 7 ir 13 straipsnius.

SPRENDIMO PROJEKTAS

Sprendimo projekte paliekami prieštaravimo pareiškime nurodyti prieštaravimai. Taigi, jame pateikiami tik tie prieštaravimai, dėl kurių šalims buvo suteikta galimybė pareikšti savo nuomonę.

Taip pat atsižvelgdamas į tai, kas išdėstyta pirmiau, ir į tai, kad šalys nesikreipė į mane ar Bylų nagrinėjimo biuro atstovą, kuris dalyvavo susitarimo posėdžiuose, dėl galimybės susipažinti su byla ar teisių į gynybą, darau išvadą, kad šioje byloje visiems dalyviams suteikta teisė būti išklausytiems.

Briuselis, 2011 m. spalio 18 d. Michael ALBERS

(1) Pagal 2001 m. gegužės 23 d. Komisijos sprendimo dėl bylas nagrinėjančių pareigūnų įgaliojimų tam tikrose konkurencijos bylose (2001/462/EB, EAPB) 15 straipsnį (15 ir 16 straipsnius) – OL L 162, 2001 6 19, p. 21.

(2) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003 1 4, p. 1).

(3) Komisijos reglamentas (EB) Nr. 622/2008, iš dalies keičiantis Reglamentą (EB) Nr. 773/2004 susitarimo procedūros tvarkos kartelių bylose atžvilgiu (OL L 171, 2008 7 1, p. 3), ir Komisijos pranešimas dėl susitarimo procedūros tvarkos siekiant priimti sprendimus pagal Tarybos reglamento (EB) Nr. 1/2003 7 ir 23 straipsnius kartelių bylose (OL C 167, 2008 7 2, p. 1).

(4) 2004 m. balandžio 7 d. Komisijos reglamento (EB) Nr. 773/2004 dėl bylų nagrinėjimo Komisijoje pagal Sutarties 81 ir 82 straipsnius tvarkos 10a straipsnio 2 dalį (OL L 123, 2004 4 27, p. 18).